|  |  |
| --- | --- |
|  | **Institut for Kultur og Læring** Kroghstræde 3 9220 Aalborg  **Sagsbehandler:**  Kathrine Vognsen Susanne Hald  Email: team-udd@hum.aau.dk  Dato: 27-08-2020 |

**Kære alle**

Velkommen til det nye semester – både til nye og til gamle studerende.

Men også velkommen til et semester, der ligesom det forgange står i coronaens tegn. Helt ligesom det gamle semester bliver det nye semester dog ikke, da regeringen har besluttet, at vi her i efteråret skal prøve at genåbne universitetet så meget som muligt, fx ved at mødes til forelæsninger, gruppearbejde osv.

Samtidig skal vi dog også finde nye undervisningsformer, der respekterer Sundhedsstyrelsens retningslinjer for videregående uddannelser samt generelt ansvarlig adfærd, da corona-situationen ellers hurtigt kan forværres igen. Derfor er der også en række regler for, hvordan vi skal være sammen i det kommende semester, herunder fx hvad man skal gøre, hvis man får symptomer eller bliver syg. De regler vil vi gerne bede dig læse grundigt igennem som forberedelse til det kommende semester.

1. **Generelt.**

Som studerende skal du følge de til enhver tid gældende anvisninger fra såvel AAU som dit institut. Det er dit ansvar løbende at holde dig opdateret via [AAU’s Coronahjemmeside](https://www.aau.dk/coronavirus).

I forlængelse heraf: Vi er fortsat, både som universitet og institut, i en helt særlig situation. Det betyder, at vi løbende er nødt til at gennemgå og revidere setup’et omkring vores undervisning og vejledning, anvendelsen af bygningerne, indretning af lokaler og faciliteter, m.v., med henblik på hele tiden at skabe de bedst mulige rammer og betingelser for vores undervisning, som samtidig følger de aktuelle krav. Det gennemgående princip for alt, hvad vi gør, er, at det skal ske sikkerheds- og sundhedsmæssigt fuldt forsvarligt, så vores miljøer er trygge og sikre at være i. For at det skal lykkes, kræver det imidlertid en engageret og disciplineret indsats fra os alle, ansatte såvel som studerende.

1. **Generelle COVID-19 retningslinjer.**AAU følger [Sundhedsstyrelsens anbefalinger](https://www.sst.dk/da/Viden/Smitsomme-sygdomme/Smitsomme-sygdomme-A-AA/Coronavirus/Spoergsmaal-og-svar):

* Hold afstand (min. 1 meter). Bed andre om at gøre det samme. Der er der dog enkelte undtagelser fra 1-meter kravet, men dem skal din uddannelse nok orientere nærmere om, såfremt det bliver aktuelt for dig.
* Vask dine hænder ofte og suppler med håndsprit.
* Host eller nys i dit ærme - ikke i dine hænder.
* Undgå håndtryk, kindkys og kram - begræns den fysiske kontakt.
* Brug gerne mundbind, hvis det føles mest forsvarligt – og i de afmærkede zoner.
* Ved symptomer på sygdom: *bliv hjemme.*Se i øvrigt nedenstående pkt. 5-7 om, hvordan du forholder dig ifm symptomer/konstateret smitte.
* Vær opmærksom på rengøring - både hjemme og på arbejdspladsen.

FAQ for studerende vedr. corona opdateres løbende i forhold til nyeste retningslinjer fra Sundhedsstyrelsen, hold dig opdateret [her](https://www.aau.dk/coronavirus/studerende-students/).

Vi gør desuden opmærksom på myndighedernes generelle opfordring til at installere den nationale [Smittestop-app](https://politi.dk/coronavirus-i-danmark/smittestop-app). Denne app kan bidrage til en hurtig smitteopsporing, hvilket kan komme AAU til gavn, hvis smitten spreder sig.

1. **Fælles kontaktpunkter, rengøring/afspritning heraf**

Der er egenrengøring af alle fælles kontaktpunkter, herunder bl.a. borde, stole, tavler, tuscher, AV-udstyr og øvrige materialer, du har berørt. Retningslinjerne er for nuværende, at man skal spritte af, *før* man tager materialerne i brug.

Der vil være spande med spritwipes til rådighed i alle undervisningsrum og grupperum, og der opsættes dispensere med håndsprit uden for alle undervisningsrum, kantiner og ved hovedindgange.

1. **Når du opholder dig i bygningerne til undervisning, gruppearbejde og vejledning**
2. Vær tålmodig og hold afstand, og påmind gerne dine medstuderende, hvis de glemmer det.
3. Nogle studerende vil opleve at blive placeret i klynger, hvor der ikke i alle tilfælde er en meter mellem alle studerende. Det er helt i overensstemmelse med regeringens retningslinjer – klyngen forbliver sammen hele semestret og blandes kun med andre hold eller klynger, hvor afstandskravet overholdes. Studerende i klynger vil få udleveret armbånd ved studiestart.
4. Ved alle andre hold, der ikke er en samlet klynge, gælder sundhedsmyndighedernes afstandskrav.
5. Afstandskravet kan ikke fraviges uden for undervisningssituationen.
6. Bemærk i forhold til undervisningssituationen, at afstandskravet til underviseren skal opretholdes, da underviseren som udgangspunkt møder flere klynger af studerende.
7. Der er først adgang til lokalerne, når underviseren eller anden ansat *har åbnet døren og låst den i åbnet tilstand*(med brug af kile eller lign.). Du må som studerende *ikke røre dør eller dørhåndtag*.
8. Når du ankommer til et undervisningslokale og skal forlade det igen, kommer du meget let til at stå for tæt på andre studerende. Vær særlig opmærksom på at holde afstand og følge underviserens anvisninger.
9. Ved ankomst til et lokale skal du tage en spritserviet og spritte din plads af, inden du sætter dig.
10. Husk at orientere dig om de specifikke regler i et lokale samt følge underviserens instrukser desangående.
11. Vejledning aftales med vejleder – vejledning vil efter konkret vurdering blive afviklet som online-vejledning eller som en blanding af tilstedeværelse og on-line-vejledning. Afstandskrav/anbefaling gælder også ved vejledning og gruppearbejde i det hele taget.
12. Såfremt man føler sig bedst tilpas med det, anbefales man at benytte mundbind på fællesområder.
13. Der er ansat stewards, som i tætbefærdede fællesområder hjælper folk med at huske de gældende corona-regler. I den forbindelse vil vi gerne henstille til, at man følger anbefalingerne fra disse stewards – de er der kun for at fremme vores alles sundhed.
14. **Hvis du har mistanke om smitte**

Hvis du som studerende har symptomer, der kunne tyde på COVID-19 (feber, ondt i halsen, muskelsmerter, tør hoste mv.), må du *ikke* møde op på universitetet, men skal i stedet blive hjemme.

Her opfordres du til at:

* Tage kontakt til egen læge for at finde ud af, om du skal lade dig teste.

Her skal du:

* Tage kontakt til din studienævnsforperson og/eller studieleder og orientere om, at du har mistanke om at være smittet.

Du må først:

* Komme på universitetet igen, når du har været symptomfri i 48 timer.

1. **Hvis du er blevet smittet**

Bliver du testet positiv, skal du ydermere:

* orientere studielederen samt eventuelle nære kontakter på AAU om, at du er testet positiv; studielederen igangsætter herefter procedure for smittesporing.
* i den forbindelse opfordres du også til at snakke med studienævnsforpersonen om, hvordan du bedst kan studere hjemmefra, og hvordan uddannelsen kan hjælpe dig med det.
* i øvrigt følge myndighedernes retningslinjer omkring opsporing af nære kontakter, hvad angår nære kontakter uden for AAU.
* først møde op på universitetet, når du har været symptomfri i 48 timer.

Se i øvrigt retningslinjer for, hvordan du skal forholde dig ved mistanke om, eller konstatering af smitte, [her](https://www.aau.dk/coronavirus/studerende-students/Forholdsregler/).  

1. **Hvis du er i en særlig risikogruppe**

Hvis du af forskellige grunde ikke har mulighed for at deltage i fysisk undervisning i kortere eller længere perioder, fx fordi du:

* er i risikogruppen
* har nærmeste familie, som er i risikogruppen
* du *er*COVID-19-smittet
* din nærmeste familie er COVID-19 smittet

kan du kontakte din studienævnsforperson, som så vil orientere dine undervisere mhp at igangsætte tiltag (fx streaming af undervisning) på uddannelsen, som gør det muligt i et vist omfang at følge undervisningen uden at være fysisk tilstede i undervisningen.

1. **Internationale studerende**

AAU følger myndighedernes anbefaling. Hvis man som tilrejsende fra lande, som er orange i rejsevejledningen, kan påvise en negativ test, som er max 72 timer gammel, er selvisolation ikke nødvendig. Har man ikke en test, skal man selvisolere sig, indtil test er foretaget i Danmark.

1. **Alkoholpolitik for studiestart samt arrangementer for og med studerende i efterårssemesteret**

På baggrund af den nuværende situation omkring COVID-19, er det på Aalborg Universitet besluttet, at der ikke må afholdes arrangementer, herunder barer, fester osv. med alkohol for studerende i efterårssemesteret 2020.

Vi ved, at mange studerende vil være kede af denne beslutning. Men beslutningen er truffet ud fra et forsigtighedsprincip og et ønske om i så vid udstrækning som overhovedet muligt at nedsætte smitterisikoen. Formålet er at forsøge at undgå ”smittelommer”, som i værste fald vil kunne tvinge os til at hjemsende studerende og ansatte og lægge undervisningen om til on-line.

**Derudover: Husk nu, at reglerne for alle disse områder kan ændre sig løbende, så dette dokument er ikke det endelige regelsæt, der gælder hele semestret, men blot reglerne, som de ser ud på udsendelsestidspunktet – husk derfor løbende at orientere dig.**

Mange hilsener og på vegne af hele Institut for Kultur og Læring – og lad os nu få et godt og lærerigt semester, også selv om coronaen stadig er blandt os.

Morten Ziethen

Studieleder